Mähkisime tütrega möirava kassi teki sisse ning siis hakkas pikk ja piinarikas protseduur. Kõik pusad tuli kõhu alt maha lõigata. Oligi viimane hetk, sest paaris kohas oli tekkinud kerge haudumine. Edasi lõikasime pööraselt pika karva kõhu alt veidike lühemaks, määrisime haudunud kohti ravimiga ning avastasime, et  kiisu küüned teevad au juba lõvilegi. No ja siis algas maniküür. Sass karjus nagu oleks elu kaalul ja rabeles, aga meie ei jätnud jonni.  Olime veidi kriimustatud ja väsinud, aga maniküür sai tehtud. Aga siis avastasin  ma veel ühe väikese pusa tagumise käpa pealt. Sassile oli aga ilmselt siiber saanud. Ta protesteeris kogu hingest ja kuna meie alla ei andnud, siis lõpuks, samal hetkel kui lõikasin läbi viimased karvad, mis pusa kinni hoidsid, pissis tema kuninglik kõrgus Aleksander Suur meid ametlikult täis. Need sõnad, mis meie suust välja pudenesid trükimusta ei kannata, aga õnneks on meil pesumasin olemas ja pulber on super. Niisugust pesupulbrit kaubandusvõrgust ei saa, kes huvi tunneb ja küsib, sellele võin  eraviisiliselt rääkida. Paned 10 grammi pulbrit ja tulemus on selline, mida tavapulbritel ei näe. Igatahes, riided said puhtaks ja Sass nägi hommikul oluliselt õnnelikum.